***НИШКИ СИМФОНИЈСКИ ОРКЕСТАР***

**С Т А Т У Т**

***НИШКОГ СИМФОНИЈСКОГ ОРКЕСТРА***

**Ниш, 14.новембар 2016.године**

**Нишки симфонијски оркестар**

**Број: XV- 1616 - 2**

**Датум: 14.11.2016.године**

На основу члана 21. тачка 1) Закона о јавним службама („Службени гласник РС”, бр. 42/91, 71/94, 79/05-др. закон и 83/14-др. закон), члана 44. став 1. тачка 1) Закона о култури („Службени гласник РС”, бр. 72/09, 13/16 и 30/16 - исправка), члана 15. Одлуке о оснивању Нишког симфонијског оркестра („Службени лист Града Ниша”, бр. 2/2011-пречишћен текст и 115/2016) и члана 27. Статута Нишког симфонијског оркестра, број: III -589-2 од 07.јула 2011.године и VI - 90 - 2 од 03.02.2016.године, Управни одбор Нишког симфонијског оркестра, на XV седници одржаној данa 14.новембра 2016. године, доноси

**С Т А Т У Т**

***НИШКОГ СИМФОНИЈСКОГ ОРКЕСТРА***

**I ОПШТЕ ОДРЕДБЕ**

Члан 1.

Овим Статутом Нишког симфонијског оркестра (у даљем тексту: Статут) ближе се уређује: правни статус, назив и седиште; одговорност правном промету; заступање; делатност; унутрашња организација; органи, састав, начин именовања и надлежности; планирање рада и финансирање; јавност рада; пословна тајна и обавештавање запослених; синдикално организовање; безбедност и здравље на раду и заштита и унапређивање животне средине; општа акта, као и друга питања од значаја за рад Нишког симфонијског оркестра (у даљем тексту: Оркестар), у складу са законом.

Члан 2.

Оркестар је установа културе која обавља послове извођења симфонијске и камерне музике којим се обезбеђује задовољавање културних потреба грађана, као и остваривање другог утврђеног интереса у области културе, на основу Одлуке о оснивању, а у складу са законом, подзаконским актима и Статутом.

Члан 3.

Нишки симфонијски оркестар основан је Решењем Народног одбора Општине Ниш бр.35081 од 28.02.1959.године као Нишка филхармонија, а наставља да ради као Градски симфонијски оркестар, Решењем Народног одбора Општине Ниш бр.49596 од 15.09.1960. године.

Од 08.01.1974.године мења назив у Нишки симфонијски оркестар, уписом код Окружног привредног суда у Нишу под бр.1432 а Решењем о измени и допуни решења о оснивању Градског симфонијског оркестра у Нишу Скупштине општине Ниш, бр.01-99/92 од 18.03.1992.године („Међуопштински службени лист - Ниш”, бр.10/92), наставила је са радом као новооснована установа: Нишки симфонијски оркестар у Нишу. Овим решењем извршено је усаглашавањењ оснивачког акта ове Установе са важећим прописима.

Члан 4.

Оркестар је уписан у регистар Привредног суда у Нишу, у регистарски уложак број 1-30-00.

Оркестар је носилац коришћења и управљања над зградом Оркестра која се налази у Нишу, у улици Генерала Милојка Лешјанина број 16, по основу Уговора о преносу пословне зграде Општине Ниш, ов.бр.3853/67 од 14.11.1967. године.

Зграда Оркестра је утврђена је за споменик културе Одлуком о утврђивању зграде симфонијског оркестра за споменик културе Владе Србије, 05 број 633-3153/97-21 од 08.08. 1997.године („Службени гласник РС”, бр. 39/1997).

Зграда Оркестра је својина Града Ниша.

**II ПРАВНИ СТАТУС, НАЗИВ И СЕДИШТЕ**

Члан 5.

Oркестар је прано лице које обавља делатност од општег интереса.

Оркестар је правно лице основано ради обављања послова из делатности културе којом се обезбеђује остваривање права грађана, односно задовољавање потребе грађана, као и остваривање другог законом утврђеног интереса у области културе.

Оркестар је организован и послује као установа културе чији је оснивач Град Ниш.

Оснивачка права у погледу именовања директора Оркестра (у даљем тексту: директор), председника и чланова Управног одбора Оркестра (у даљем тексту: Управни одбор), те председника и чланова Надзорног одбора Оркестра (у даљем тексту: Надзорни одбор), врши Скупштина Града Ниша.

Члан 6.

Оркестар послује под пуним називом: Нишки симфонијски оркестар.

Члан 7.

Седиште оркестра је Нишу, Генерала Милојка Лешјанина број 16.

О промени седишта и назива Оркестра одлучује оснивач, на предлог Управног одбора.

Матични број Оркестра је : 07174772.

Члан 8.

Оркестар има свој печат, штамбиљ, заштитни знак и рачун који се води код Управе за трезор.

Члан 9.

Оркестар има печат округлог облика, пречника 25 мм, на којем је по ободу штампаним словима, на српском језику, ћириличким писмом исписан текст: „НИШКИ СИМФОНИЈСКИ ОРКЕСТАР”, у првом реду, „са потпуном одговорношћу”, у другом реду и у средини „ Ниш”.

Члан 10.

Оркестар има штамбиљ правоугаоног облика димензија 55 х 30 мм.

У првом реду штамбиља исписан је текст на српском језику, ћириличким писмом: Нишки симфонијски оркестар, у другом реду: са потпуном одговорношћу, у трећем реду: ознака за број, у четвртом реду: место за датум и у петом реду: Ниш.

Број печата и штамбиља, начин њихове употребе, чувања, руковања, израде и уништавање печата и штамбиља одређује се на основу одлуке коју доноси директор.

Списак свих печата и штамбиља, са отиснутим и назначеним изгледом, као и са назначеним престанком њихове употребе, чува се у архиви Оркестра.

Члан 11.

Управни одбор одлучује о изгледу заштитног знака.

Члан 12.

Оркестар врши преписку са физичким и правним лицима на свом меморандуму, са садржајем прописаним законом.

Teкст на меморандуму исписан је српским језиком, ћириличким писмом.

**III ОДГОВОРНОСТ У ПРАВНОМ ПРОМЕТУ**

Члан 13.

Oркестар има својство правног лица, са правима и обавезама и одговорностима утврђеним Одлуком о оснивању, законом, другим прописима и Статутом.

Оркестар је носилац свих права, обавеза и одговорности у правном промету у односу на средства којима располаже, у складу са законом.

У правном промету са трећим лицима, Оркестар иступа у своје име и за свој рачун.

Члан 14.

За своје обавезе Оркестар одговара својом имовином.

Одговорност за обавезе из става 1.овог члана се не односе на културна добра ни на другу имовину која је својина Града Ниша.

**IV ЗАСТУПАЊЕ**

Члан 15.

Оркестар заступа и представља директор.

У случају одсутности или спречености директора, Оркестар заступа запослени на основу и у границама писаног овлашћења директора.

Овлашћено лице потписује се тако што поред имена и презимена директора дописује „за”.

Члан 16.

Директор је овлашћен да у име Оркестра, у оквиру регистроване делатности, а у границама законских овлашћења, закључује уговоре и врши друге правне радње, као и да заступа Оркестар пред судовима и другим органима.

**V ДЕЛАТНОСТ**

Члан 17.

Делатност Оркестра разврстава се према јединственој класификацији делатности у групу: Делатност уметност; забава и рекреација.

Шифра претежне делатности је: 90.01 Извођачка уметност.

Сврха обављања делатности Оркестра је неговање и извођење симфонијске музике и камерне музике домаћих и страних каомпозитора, као и развој музичке културе и музичког васпитања.

У оквиру ове делатности:

1. припрема и изводи Премијерне концерте и репризне концерте симфонијске музике домаћих и страних аутора;
2. изводи наменске и пригодне програме;
3. остварује и негује сарадњу са сродним Установама у земљи и иностранству у складу са утврђеном културном политиком;
4. сарађује са композиторима, диригентима, солистима и оркестарским уметницима из земље и иностранства;
5. сарађује са музичким школама и факултетима у циљу планског и систематског образовања кадрова;
6. остварује, негује и иницира различите облике сарадње и удруживања са предузећима, установама, музичком омладином, као и остале облике сарадње и удруживања;
7. организује гостовања домаћих и страних музичара и ансамбла у земљи и иностранству.

Члан 18.

Допуснкe делатности Оркестра су:

47.59 – Трговина на мало намештајем , опремом за осветљење и осталим предметима за домаћинство у специјализованим продавницама (продаја на мало музичких инструмената и потрошног материјала)

47.63 – Трговина на мало музичким и видео записима у специјализованим продавницама

58.11 – Издавање књига

59.20 – Снимање и издавањње звучних записа и музике

95.29 – Оправка осталих личних предмета и предмета за домаћинство ( поправка музичких инструмената).

**VI УНУТРАШЊА ОРГАНИЗАЦИЈА**

Члан 19.

Организација рада, руковођење и друга питања унутрашње организације ближе се уређују Правилником о организацији и систематизацији послова у Оркестру, тако да се остварује функционално јединство у организацији послова и радних задатака на основу јединственог планирања, развоја и рада и контртолом извршења послова и радних задатака.

Члан 20.

Оркестар је установа културе у којој се рад организује у организационим јединицама које представљају основне делове процеса рада у остваривању делатности Оркестра.

Оркестар је организован у два сектора :

**А) ОРКЕСТАР**

**Б) ЗАЈЕДНИЧКЕ СЛУЖБЕ**

У сектору „**ОРКЕСТАР**“ послове и радне задатке обављају чланови оркестра -музичари и диригент.

„**ЗАЈЕДНИЧКЕ СЛУЖБЕ**“ чине правни, општи и финансијски послови.

**VII ОРГАНИ, САСТАВ, НАЧИН ИМЕНОВАЊА И НАДЛЕЖНОСТИ**

Члан 21.

Органи Оркестра су:

1. директор;
2. Управни одбор;
3. Надзорни одбор.

**Директор**

Члан 22.

Директор руководи радом Оркестра.

Директора именује и разрешава Скупштина Града Ниша.

Члан 23.

Директор се именује на основу претходно спроведеног јавног конкурса, у складу са законом, на период од четири године и може бити поново именован.

            Јавни конкурс за избор директора расписује и спроводи Управни одбор, 60 дана пре истека мандатадиректора.

Јавни конкурс за избор директора објављује се на сајту Националне службе за запошљавање и у најмање једним дневним новинама које се дистрибуирају на целој територији Републике Србије.

           Рок за подношење пријава кандидата на јавни конкурс не може бити краћи од осам ни дужи од 15 дана од дана објављивања јавног конкурса.

Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази, Управни одбор одбацује закључком против кога се може изјавити посебна жалба оснивачу у року од три дана од дана достављања закључка.

Жалба не задржава извршење закључка.

Члан 24.

            Управни одбор обавља разговоре са кандидатима који испуњавају услове из конкурса и у року од 30 дана од дана завршетка јавног конкурса доставља Скупштини Града Ниша образложени предлог листе кандидата, (у даљем тексту: Листа). Листа садржи мишљење Управног одбора о стручним и организационим способностима сваког кандидата и записник о обављеном разговору.

Скупштина Града Ниша именује директора Оркестра са Листе или га обавештава о разлозима неприхватања исте.

Члан 25.

            Јавни конкурс није успео ако Управни одбор утврди да нема кандидата који испуњава услове да уђе у изборни поступак, о чему је дужан да обавести Скупштину Града Ниша, односно уколико Скупштина Града Ниша не именује директора с листе кандидата.

Члан 26.

За кандидата за директора утврђују се следећи услови:

1. висока стручна спрема (одговарајуће високо образовање на студијама другог степена – мастер академске студије; специјалистичке струковне студије или специјалистичке академске студије или високо образовање на основним студијама у трајању од најмање четири године из научне области – музичка уметност или неке од области друштвеног усмерења);
2. да има најмање петгодинарадног искуства у струци;
3. да се против кандидата не води истрага и да није подигнута оптужница за кривична дела за која се гони по службеној дужности, као и да није осуђиван за кривична дела која га чине недостојним за обављање дужности директора;
4. знање једног светског језика;
5. држављанство Републике Србије;
6. општа здравствена способност.

Члан 27.

Конкурсна документација за избор кандидата за директора треба да садржи следеће доказе:

1. предлог програма рада и развоја Оркестра за период од четири године;
2. диплому или уверење о стеченој стручној спреми;
3. радну књижицу, односно други доказ о радном искуству (уговори, потврде и др.), из којих се може утврдити на којим пословима и с којом стручном спремом је стечено радно искуство;
4. биографију која садржи податке о досадашњем раду и оствареним резултатима;
5. уверење, не старије од шест месеци, да се против кандидата не води истрага и да против њега није подигнута оптужница за кривична дела за која се гони по службеној дужности;
6. уверење да кандидат није правноснажно осуђиван;
7. уверење о држављанству Републике Србије (не старије од шест месеци);
8. извод из матичне књиге рођених;
9. фотокопију личне карте;
10. доказ о знању светског језика (диплома факултета, потврда о положеном испиту на студијама или уверење – потврда референтне акредитоване установе).

Докази из става 1. овог члана прилажу се у оригиналу или копији овереној код надлежног органа.

Члан 28.

            Приликом састављања листе кандидата, Управни одбор ће ценити и следеће чињенице:

1. да кандидат познаје пословање установа културе;
2. да кандидат поседује руководеће искуство на пословима у области културе;
3. квалитет предложеног програма рада и развоја Оркестра, из поднете конкурсне документације.

Члан 29.

О одлуци Скупштине Града Ниша о именовању директора обавештава се сваки учесник конкурса.

Члан 30.

Скупштина Града Ниша може именовати вршиоца дужности директора без спроведеног јавног конкурса, у случају када директору престане дужност пре истека мандата, односно када јавни конкурс није успео.

Вршилац дужности има права, обавезе и овлашћења директора и ту функцију може обављати најдуже једну годину од дана именовања.

Вршилац дужности директора мора да испуњава законске услове, као и кандидат за избор кандидата за директора,

Члан 31.

Директор:

1. представља и заступа Оркестар, у складу са законом и Статутом;
2. стара се о законитости рада;
3. организује и руководи радом;
4. предлаже општа акта која доноси Управни одбор;
5. доноси општа и појединачна акта у складу са законом и Статутом;
6. предлаже програм рада и план развоја и предузима мере за њихово спровођење;
7. извршава одлуке Управног одбора;
8. доноси Правилник о организацији и систематизацији послова;
9. предлаже мере за отклањање поремећаја у пословању;
10. одговоран је за материјално-финансијско пословање;
11. предлаже финансијски план;
12. доноси план јавних набавки;
13. обезбеђује остваривање јавности рада;
14. образује и руководи радом Уметничког савета**;**
15. подноси предлог извештаја о раду Управном одбору;
16. подноси предлог извештаја о финансијском пословању и предлог годишњег обрачуна Управном одбору, уз претходно дато мишљење Надзорног одбора;
17. одлучује о начину радног ангажовања;
18. предузима мере за извршавање правоснажних одлука;
19. стара се и одговоран је за организовање и спровођење послова безбедности и здравља на раду;
20. одговоран је за контролу забране пушења;
21. обавезан је да организује рад на начин којим се спречава појава злостављања на раду и у вези с радом;
22. одобрава службена путовања запослених у земљи и иностранству;
23. одлучује о осигурању имовине и запослених;
24. доноси одлуку о утврђивању цена услуга правним и физичким лицима у оквиру делатности;
25. присуствује седницама Управног одбора као известилац, без права одлучивања;
26. доноси упутства и обавља расподелу послова, издаје налоге и смернице за извршење послова и задатака;
27. одлучује о појединачним правима, обавезама и одговорностима запослених у складу са законом и колективним уговором;
28. на основу предлога Аудиционе комисије закључује уговор о раду са кандидатом за пријем у Оркестар;
29. обавља и друге послове утврђене законом, Статутом, општим актима и одлукама Управног одбора.

Сагласност на акт из става 1. тачка 8) овог члана даје Градоначелник Града Ниша.

Члан 32.

            Дужност директора престаје истеком мандата и разрешењем од стране Скупштине Града Ниша, односно пре истека мандата, и то:

1. на лични захтев;
2. ако обавља дужност супротно одредбама закона;
3. ако нестручним, неправилним и несавесним радом проузрокује већу штету установи или тако занемарује или несавесно извршава своје обавезе да су настале или могу настати веће сметње у раду установе;
4. ако је против директора покренут кривични поступак за дело које га чини недостојним за обављање те дужности, односно ако је правноснажном судском одлуком осуђен за кривично дело које га чини недостојним за обављање дужности директора установе.

Члан 33.

Директор је самосталан у свом раду, а за свој рад одговоран је Скупштини Града Ниша која га именује.

За извршавање и спровођење одлука Управног одбора директор одговара Управном одбору.

Члан 34.

Између разрешеног и именованог директора обавља се примопредаја дужности.

Управни одбор ће у року од три дана од дана обавештења о именовању директора образовати трочлану комисију за примопредају дужности.

Примопредаја се врши у присуству комисије из става 2. овог члана у року од три дана од дана именовања комисије.

Ако Управни одбор не образује комисију из става 2. овог члана, примопредаја ће се обавити, без одлагања, по истеку рока од три дана од дана обавештења о именовању директора у присуству председника Управног одбора.

Ако се примопредаја не обави у року из ст. 3. и 4. овог члана зато што примопредаји није присуствовао разрешени директор, иако је био уредно позван, сматраће се да је примопредаја обављена утврђивањем чињенице да исти није присуствовао примопредаји.

Записник о примопредаји доставља се Управном одбору и Скупштини Града Ниша.

**Управни одбор**

Члан 35.

Оркестром управља Управни одбор.

Управни одбор има пет чланова.

Чланове Управног одбора именује и разрешава Скупштина Града Ниша.

Члан 36.

Председника Управног одбора именује Скупштина Града Ниша из реда чланова Управног одбора.Члан Управног одбора из реда запослених, који мора да буде из реда носилаца основне, односно програмске делатности, именује се на предлог репрезентативног синдиката.

Дужност члана Управног одбора престаје истеком мандата и разрешењем, у складу са законом.

У Управном одбору, полна структура је три према два.

Члан 37.

Чланови Управног одбора именују се на период од четири године и могу бити именовани највише два пута.

Скупштина Града Ниша може, до именовања чланова Управног одбора, да именује вршиоце дужности председника и чланова Управног одбора, у складу са законом.

Скупштина Града Ниша може именовати вршиоца дужности председника и чланова Управног одбора и у случају да председнику, односно члану Управног одбора престане дужност пре истека мандата.

Вршилац дужности председника, односно члана Управног одбора може обављати ту функцију најдуже једну годину.

Члан 38.

Управни одбор:

1. доноси Статут
2. доноси друга општа акта предвиђена законом и Статутом;
3. даје предлог о статусним променама Оркестра, у складу са законом и Статутом;
4. утврђује пословну и развојну политику;
5. одлучује о пословању Оркестра и даје смернице директору за вођење пословне политике;
6. доноси годишњи програм рада, на предлог директора;
7. доноси годишњи финансијски план, на предлог директора;
8. усваја годишњи извештај о раду и пословању;
9. усваја годишњи финансијски извештај и обрачун;
10. расписује и спроводи јавни конкурс за директора, у складу са законом;
11. доставља Скупштини Града Ниша у року од 30 дана од завршетка јавног конкурса образложен предлог листе кандидата за директора;
12. закључује уговор са директором, на одређено време, до истека рока на који је изабран, односно до његовог разрешења, у складу са законом;
13. закључује анекс уговора о раду, када је за директора именовано лице које је већ запослено у Оркестру на неодређено време, у складу са законом;
14. усваја годишњи извештај о извршеном попису имовине и средстава и доноси одлуку о отпису средстава;
15. одлучује о трајној пословној сарадњи с привредним субјектима, установама и

другим правним лицима;

1. одлучује о службеном путу директора у иностранство;
2. доноси решење о годишњем одмору директора;
3. доноси Пословник о свом раду, којим ближе уређује начин рада и одлучивања;
4. доноси Правила о раду Аудиционе комисије;

19)одлучује о другим питањима утврђеним законом, Статутом и другим општим актима Оркестра.

Сагласност на акте из става 1. тачка 1), 6), 7) и 8) овог члана даје Скупштина Града Ниша.

Члан 39.

Управни одбор ради и одлучује на седницама.

Управни одбор се конституише на првој седници након именовања.

Управни одбор пуноважно одлучује ако је на седници присутно више од половине укупног броја чланова, а одлуке доноси већином гласова присутних чланова.

Члан Управног одбора који се не слаже са одлуком, може издвојити своје мишљење.

Одлуке којима се доноси Статут, његове измене и допуне, предлоге одлуке о статусним променама и образложен предлог листе кандидата за директора, Управни одбор доноси већином гласова укупног броја чланова.

Члан 40.

Седнице Управног одбора сазива и њиховим радом руководи председник, а изузетно, у случају његове спречености, најстарији члан.

Гласање у Управном одбору је јавно, уколико чланови не одлуче да се о одређеном питању гласа тајно.

Изузетно, у хитним случајевима, на предлог председника Управни одбор може донети одлуку већином гласова укупног броја чланова и путем писаних изјава сваког члана или коришћењем других техничких средстава комуникације.

О изјашњењу члана Управног одбора путем коришћења других техничких средстава комуникације сачињава се белешка коју члан потврђује својим потписом на првој седници којој буде присуствовао.

Члан 41.

Председник и чланови Управног одбора су за свој рад одговорни Скупштини Града

Ниша.

Члан 42.

Сазивање седница, одлучивање и друга процесна питања о раду Управног одбора уређује се Пословником о раду Управног одбора.

**Надзорни одбор**

Члан 43.

Надзорни одбор обавља надзор над пословањем Оркестра.

Надзорни одбор има три члана.

Председника и чланове Надзорног одбора именује и разрешава Скупштина Града Ниша, у складу са законом.

Члан 44.

Члан Надзорног одбора из реда запослених именује се на предлог репрезентативног синдиката.

Члан 45.

Чланови Надзорног одбора именују се на период од четири године и могу бити именовани највише два пута.

У Надзорном одбору, полна структура је два према један.

Скупштина Града Ниша може да, до именовања председника и чланова Надзорног одбора, именује вршиоце дужности председника и чланова Надзорног одбора.

Скупштина Града Ниша може именовати вршиоца дужности председника и чланова Надзорног одбора и у случају када председнику односно члану Надзорног одбора престане дужност пре истека мандата.

Вршилац дужности председника односно члана Надзорног одбора може обављати ту функцију најдуже једну годину.

Члан 46.

Надзорни одбор пуноважно одлучује ако седници присуствује више од половине укупног броја чланова, а одлуке доноси већином гласова.

Члан Надзорног одбора који се не слаже са одлуком, може издвојити своје мишљење.

Члан 47.

Седнице Надзорног одбора сазива и њиховим радом руководи председник, а изузетно, у случају његове спречености, најстарији члан.

Гласање у Надзорном одбору је јавно, ако Надзорни одбор не одлучи да се о одређеном питању гласа тајно.

Изузетно, у хитним случајевима, на предлог председника, Надзорни одбор може донети одлуку већином гласова укупног броја чланова и путем писаних изјава сваког члана или коришћењем других техничких средстава комуникације.

О изјашњењу члана Надзорног одбора путем коришћења других техничких средстава комуникације сачињава се белешка коју члан потврђује својим потписом на првој седници којој буде присуствовао.

Члан 48.

Надзорни одбор обавља, у складу са законом, надзор над пословањем, а нарочито:

1. прегледа годишње извештаје и утврђује да ли су састављени у складу са законским прописима;
2. утврђује да ли се пословне књиге и друга документа воде уредно и у складу са прописима, а може их дати и на вештачење;
3. најмање једном годишње подноси извештај о свом раду Скупштини Града Ниша;
4. доноси Пословник о свом раду, којим ближе уређује начин рада и одлучивања;
5. обавља и друге послове уређене законом, Статутом и другим општим актима.

Члан 49.

Надзорни одбор има право да, у обављању послова из свог делокруга, прегледа пословне књиге и документацију.

Надзорни одбор је дужан да три дана унапред, у писаном облику, затражи од директора да му омогући увид у одређене пословне књиге и документацију.

Наведена документација и пословне књиге прегледају се у просторијама Музеја, уз присуство запосленог кога директор одреди.

Члан 50.

Стручна тела Оркестра су:

1. **Уметнички савет и**
2. **Аудициона комисија**

**Уметнички савет**

Члан 51.

Директор образује Уметнички савет.

Уметнички савет има пет чланова који се именују из реда оркестарских уметника из основне делатности Оркестра, на период од четири године и могу бити поново именовани.

О раду Уметничког савета води се записник.

Члан 52.

Уметнички савет помаже директору у предлагању програма рада, вези са стручним усавршавањем, у разматрању питања из програмске и стручне делатности Оркестра.

Уметнички савет доноси стручна мишљења, препоруке и друге закључке из основне делатности Оркестра, који немају обавезујући карактер.

Уметнички савет разматра и друга питања која су од значаја за обављање делатности Оркестра.

Уметнички савет доноси Пословник о свом раду.

**Аудициона комисија**

Члан 53.

Оркестар има Аудициону комисију.

Аудициона комисија спроводи поступак оцењивања кандидата за пријем у Оркестар.

На основу предлога Аудиционе комисије директор закључује уговор о раду.

Правила о раду Аудиционе комисије доноси Управни одбор.

**VIII ПЛАНИРАЊЕ РАДА И ФИНАНСИРАЊЕ**

Члан 54.

Предлог годишњег програма рада са финансијским планом и извештај о финансијском пословању достављају се Скупштини Града Ниша, у року утврђеном законом.

Поред годишњег програма рада, Оркестар може сачињавати планове рада за дужи период.

Члан 55.

Планирана средства се користе за намене предвиђене програмом рада и финансијским планом, у складу са законом и Статутом.

Члан 56.

Средства за обављање делатности и остваривање програма и пројеката обезбеђују се у складу са законом, и то:

1. из буџета Града Ниша;
2. из прихода остварених обављањем делатности;
3. од накнада за услуге трећим лицима;
4. из прихода остварених пословном сарадњом и изнајмљивањем опреме;
5. донаторством, спонзорством, поклонима, легатима;
6. на друге начине, у складу са законом.

Члан 57.

О коришћењу средстава одлучује директор на основу одобреног годишњег програма рада и финансијског плана, у складу са законом.

**X ЈАВНОСТ РАДА**

Члан 58.

Јавност рада остварује се у складу са законом и Статутом.

Јавност рада реализује се путем одржавања прес конференција, давањем саопштења, објављивањем информација на званичној интернет страни Оркестра, гостовањем у медијима, разматрањем мишљења, примедби и предлога корисника услуга.

Податке о раду и пословању могу давати директор или друго лице по овлашћењу директора.

Члан 59.

Јавност рада остварује се и јавношћу рада Управног одбора, односно Надзорног одбора, подношењем извештаја о раду и финансијског извештаја, у складу са законом.

Члан 60.

Културна добра и архивска грађа, доступни су трећим лицима под условима и на начин прописаним законом, другим прописом и унутрашњим општим актом.

**XI ПОСЛОВНА ТАЈНА И ОБАВЕШТАВАЊЕ ЗАПОСЛЕНИХ**

Члан 61.

Пословну тајну представљају документа, исправе и подаци утврђени посебном одлуком Управног одбора, чије би саопштење неовлашћеном лицу, због њихове природе и значаја, било противно интересима и пословном угледу Оркестра, у складу са законом.

Неће се сматрати повредом дужности чувања пословне тајне саопштавање тих података на седницама органа Оркестра, ако је такво саопштавање неопходно за обављање послова или обавештавање органа.

Члан 62.

Лице које саопштава овакве податке дужно је да на седници органа Оркестра присутне чланове и све остале учеснике упозори на то да се ти подаци или документи сматрају пословном тајном и да су дужни да све оно што су сазнали чувају као пословну тајну.

Члан 63.

Управни одбор може посебном одлуком утврдити поступак проглашавања и начин чувања тајне, у складу са законом.

Члан 64.

Пословну тајну дужни су да чувају сви запослени и радно ангажовани који на било који начин сазнају за исправу или податак који се сматра пословном тајном.

Дужност чувања пословне тајне траје и по престанку радног односа и радног ангажовања.

Члан 65.

Органи обавештавају запослене о свом раду и пословању, безбедности и здрављу на раду, мерама за побољшање услова рада и о другим неопходним подацима.

Обавештавање запослених у смислу става 1. овог члана обавља се преко огласне табле Оркестра и средствима електронске комуникације.

**XII СИНДИКАЛНА ОРГАНИЗАЦИЈА**

Члан 66.

Запослени у Оркестру могу организовати синдикалну организацију.

Услови за рад синдиката Оркестра и његових представника обезбеђују се у складу са Законом и колективним уговором.

Синдикална организација има право и дужност да учествује у регулисању економских и радно-социјалних права и дужности запослених, у складу са законом, Статутом, колективним уговором и другим општим актима.

**XIII БЕЗБЕДНОСТ И ЗДРАВЉЕ НА РАДУ И**

**ЗАШТИТА И УНАПРЕЂИВАЊЕ ЖИВОТНЕ СРЕДИНЕ**

Члан 67.

Запослени у Оркестру и његови органи дужни су да организују обављање делатности на начин којим се осигуравају безбедност и здравље на раду, као и да спроводе потребне мере заштите на раду и заштите радне средине, у складу са законом.

Оркестар је дужан да у обављању своје делатности обезбеђује потребне услове за заштиту и унапређење животне средине, да спречава узроке и отклања штетне последице које угрожавају природне и радом створене вредности животне средине.

**XIV ОПШТИ АКТИ**

Члан 68.

Статут је основни општи акт.

Сагласност на Статут Оркестра даје Скупштини Града Ниша.

У Оркестру се доносе и други општи акти који морају бити у сагласности са Статутом и законом.

Члан 69.

Правилник о организацији и систематизацији послова доноси директор и доставља на сагласност Градоначелнику Града Ниша.

Члан 70.

На захтев запосленог, директор је дужан да Статут и друга општа акта дâ на увид, у складу са законом.

Члан 71.

Општи акти се објављују на огласној табли Оркестра и ступају на снагу осмог дана од дана њиховог објављивања, осим ако општим актом није друкчије одређено.

Члан 72.

Тумачење одредаба општих аката даје орган који их је и донео.

Општи акти мењају се на начин и по поступку који важи за њихово доношење.

Након ступања на снагу измене и допуне општег акта, секретар сачињава његов пречишћен текст, који потписује овлашћени доносилац.

**XV ПРЕЛАЗНЕ И ЗАВРШНЕ ОДРЕДБЕ**

Члан 73.

Општи акти донети пре ступања на снагу овог статута остају на снази и примењиваће се уколико нису у супротности са Статутом и законом.

Усаглашавање општих аката обавиће се најкасније у року од шест месеци од дана ступања на снагу овог статута.

Члан 74.

Даном ступања на снагу овог статута, престаје да важи Статут Нишког симфонијског оркестра број: III -589-2 од 07.јула 2011.године и VI - 90 –2 од 03.02.2016.године.

Члан 75.

Овај Статут, по добијању сагласности од Скупштине Града Ниша, ступа на снагу осмог дана од дана објављивања на огласној табли Оркестра.

Председник Управног одбора

Љиљана Берић